**Gheorghe Falcă (PPE).** – Doamnă președinte, doamnă comisar, dragi colegi, provin din România unde, la mijlocul anilor ’40, interferența străină a URSS asupra procesului democratic ne-a costat jumătate de secol de comunism. Doamnelor și domnilor, prin experiența noastră să nu mai treacă nimeni.

Zilele acestea, o refugiată ucraineană ajunsă în București descria dezinformarea rusă. Citez: „Când le-am trimis prietenilor mei din Rusia filmări cu oamenii morți din apropierea casei mele din Harkov, au încetat să îmi mai scrie”, închei citatul. Tot femeia spunea că a fost sunată de un văr din Crimeea și a invitat-o să stea la el până când armata rusă va elibera Harkovul de armata nazistă ucraineană, iar în final, când femeia și-a sunat mătușa din Belarus să-i spună că a ajuns cu bine în România cu fetița ei, aceasta a întrebat-o ce caută la atacatorii NATO.

Doamnelor și domnilor, așa lucrează dezinformarea rusă, iar noi trebuie să avem curajul și determinarea să destructurăm rețeaua de dezinformare Putin din Europa, rețea care finanțează partide, oameni politici, jurnaliști și analiști. Lucrul acesta trebuie să îl facem pentru că ingerințele externe constituie o încălcare gravă a valorilor și a principiilor pe care se întemeiază Uniunea noastră, cum ar fi de demnitatea umană, libertatea, solidaritatea, democrația și statul de drept. Mulțumesc și la mulți ani, doamnelor!

*(Aplauze)*